একসময় স্থানীয়রা পর্তুগিজদের বিরুদ্ধে দাঁড়াতে শুরু করে। পরিস্থিতি মোকাবেলায় কারভালহো তখন চট্টগ্রামের সহায়তা চান। ৪০০ জন যোদ্ধাকে নিয়ে এগিয়ে আসেন মানোয়েল দে মাত্তোস। এবার সন্দ্বীপ কারভালহো ও মানোয়েলের বশ্যতা স্বীকার করে নেয়। এরা দুজন সন্দ্বীপের কর্তৃত্ব নিজেদের মধ্যে ভাগাভাগি করে নেন। ফাদার দু জেরিক জানিয়েছেন কারভালহোর জন্ম পর্তুগালের মন্টারগিলে এবং তিনি একসময় কেদার রায়ের অধীনে কাজ করতেন। কারভালহো কেবল লড়াইয়ের ময়দানেই দুর্ধর্ষ ছিলেন না, বরং তার রাজনৈতিক বিবেচনাও ছিল অত্যন্ত সুদূরপ্রসারী। সন্দ্বীপ দখলের পর তিনি পর্তুগালের রাজার কাছে চিঠি লিখে জানান যে, রাজার অধীনস্ত থেকেই সন্দ্বীপ শাসন করছেন। কারভালহো ও মানোয়েলের সাফল্য এবং আনুগত্যে মুগ্ধ হয়ে পর্তুগালের রাজা তাদের অর্ডার অব ক্রাইস্ট সম্মানে ভূষিত করেন। এছাড়া এ দুজনকে ফিদালগজ দে কাসা রিয়াল বা অভিজাত নাগরিক হিসেবে ঘোষণা করা হয়।